Seinni áfangi GSM verkefnis fjarskiptasjóðs í útboð Nýlega voru afhent útboðsgögn vegna síðari áfanga uppbyggingar GSM-farsímaþjónustunnar á þjóðvegum landsins . Hafa bjóðendur sem uppfylltu skilyrði forvals frest til að skila tilboðum til 16. október nk . Í tilkynningu sem samgönguráðuneytið sendi frá sér sl. föstudag kemur fram að þess sé nú vænst að vinna við síðari áfangann geti hafist um áramót . Fjarskiptasjóður vinnur að því markmiði fjarskiptaáætlunar að GSM-farsímaþjónusta verði aðgengileg á Hringveginum og öðrum helstu stofnvegum auk helstu ferðamannastaða . Meðal þeirra staða hér á Vesturlandi sem verulega hefur vantað upp á gott fjarskiptasamband má nefna Eiríksstaði í Haukadal og svæði í þjóðgarðinum Snæfellsjökli . Þar stefna nú stjórnvöld að úrbótum í síðari hluta útboðs fjarskiptasjóðs . Eins og fram hefur komið í Skessuhorni ákvað stjórn fjarskiptasjóðs að skipta GSM-verkefninu í tvo áfanga . Vinna við fyrri áfanga er enn í fullum gangi og stefnt að því að uppbyggingu vegna GSM farsímaþjónustu á öllum Hringveginum ljúki um næstu áramót í samræmi við markmið fjarskiptaáætlunar . Þá verður farsímanotkun einnig möguleg t.d. á Fróðárheiði á Snæfellsnesi , Steingrímsfjarðarheiði , Þverárfjallsvegi , Fagradal og Fjarðarheiði í lok ársins svo og á nokkrum ferðamannsvæðum . Meðal nýrra svæða á Hringveginum sem komið hafa inn í sumar má nefna Öxnadalsheiði , kafla í Húnavatnssýslum og kafla á sunnanverðum Austfjörðum . Önnur svæði í fyrri áfanga munu koma inn eitt af öðru á þriðja og fjórða fjórðungi þessa árs . Skrifað var undir samning við Símann hf. í byrjun þessa árs og er samningsupphæðin 565 milljónir króna en við hana bætist kostnaður vegna lagningar rafmagns á allmarga staði þar sem sendar eru settir upp . Alls tekur þessi áfangi til um 450 km kafla og verða settir upp 38 sendar , byggð 29 hús og reist 31 mastur vegna þessarar bættu fjarskiptaþjónustu . Ástandið batnar m.a. á Eiríksstöðum og í þjóðgarðinum Síðari áfanginn snýst um að koma á GSM-sambandi á þá stofnvegi sem verða án þjónustu að loknum fyrri áfanganum sem nú er unnið að . Má þar nefna ýmsa fjallvegi svo sem Bröttubrekku , heiðar á Vestfjörðum svo sem Gemlufallsheiði , Dynjandisheiði og Kleifaheiði , einnig Öxarfjarðarheiði og Hellisheiði eystri . Í þessum áfanga verður einnig komið upp GSM-þjónustu á þeim ferðamannasvæðum sem eru í nágrenni þessara stofnvega , til dæmis Krýsuvík og við Eiríksstaði í Haukadal . Þá á að bæta GSM-samband á nokkrum ferðamannasvæðum í þjóðgörðunum við Snæfellsjökul og Jökulsárgljúfur . Uppbyggingu skal lokið á 22 mánuðum en þó skal ljúka 75% verksins á árinu 2008 . Í tilkynningu frá samgönguráðuneytinu segir að lögð verði sérstök áhersla á að flýta uppbyggingu svæða á Vestfjörðum og Norðausturlandi og tryggt að þeim svæðum verði lokið árið 2008 . Í síðari áfanga verða settir upp 42 sendar , byggð 27 hús og reist 27 möstur . Mikilvægur öryggishlekkur “ Með því að stuðla að aukinni útbreiðslu GSM-farsímanetsins á þeim svæðum sem ekki er líklegt að verði þjónað á markaðslegum forsendum er ætlunin að auka öryggi vegfarenda og bæta farsímaþjónustu á þjóðvegum landsins . Þrátt fyrir að farsímakerfið hafi ekki verið hannað sem öryggiskerfi er ljóst að almenn eign slíkra farsíma er mikilvægur liður í öryggi auk þess sem farsíminn gegnir mikilvægu hlutverki í samskiptum í nútímaþjóðfélagi , ” segir í tilkynningu ráðuneytisins frá sl. föstudegi . Útboð vegna háhraðatenginga Fjarskiptasjóður vinnur einnig að undirbúningi útboðs sem snýst um að allir landsmenn sem þess óska hafi aðgang að háhraðatengingum . “ Í sumar hefur verið unnið með markaðsaðilum að því að greina þau svæði á landinu sem marksaðilar telja sig ekki geta sinnt vegna fámennis án þess að fá til þess styrk úr fjarskiptasjóði . Stefnt er að því að sú vinna klárist um miðjan september . Vinna við gerð útboðsgagna er einnig langt komin en hún snýst að miklu leyti um að skilgreina þær kröfur sem gerðar verða til þjónustunnar . Áætlað er að útboðið verði auglýst í október næst komandi , ” segir að lokum .